**Amserau a Thymhorau**

**Rhan 1 - o'r Adfent i Gyflwyniad Crist**

**Adran 1**

**Rhagarweiniad Bugeiliol a Litwrgaidd**

Dau ganolbwynt mawr y flwyddyn litwrgaidd yw’r Ymgnawdoliad a’r Atgyfodiad. Y cyntaf o’r rhain yw’r tymor sy’n ein tynnu ddyfnaf i ddirgelwch Duw, a ddaeth, yn ôl geiriau Efengyl Ioan, i ‘osod ei babell yn ein plith’. Ond, yn union fel na allwn ddathlu’r Atgyfodiad heb ymwybyddiaeth o’r Ymgnawdoliad, rydym hefyd yn dathlu’r Ymgnawdoliad yn ymwybodol o’r Dioddefaint a’r Atgyfodiad sydd i ddod.

Yn draddodiadol, yr Adfent oedd y tymor ar gyfer ystyried y ‘Pedwar Peth Diwethaf’: Marwolaeth, Barn, Nefoedd ac Uffern. Roedd hyn yn ei wneud yn dymor prudd o fyfyrio ac yn ei osod o fewn cyd-destun paratoi, nid yn unig ar gyfer dathlu dyfodiad Crist i’r byd adeg y Nadolig, ond hefyd ar gyfer ei ddyfodiad mewn gogoniant ar ddiwedd amser. Ymdeimlad o ddisgwyliad yw, un o edrych ymlaen at ddatguddiad Duw i ni yn Iesu; a dyna pam y mae’r defnydd o olau yn ystod y tymor hwn mor symbolaidd. Ond mae’r tymor hefyd yn un o ddisgwyl am gyfiawnder. Er bod llawer o eglwysi yn parhau i fod heb flodau ynddynt yn ystod yr Adfent, mae llawer yn defnyddio gwyrddlesni fel arwydd o’r bywyd y mae cyfiawnder Duw yn ei roi. Ymysg y gwyrddlesni hwn mae Torchau’r Adfent sy’n ein hatgoffa o’r Patriarchiaid (Abraham, Isaac a Jacob), y Proffwydi, Ioan Fedyddiwr a’r Forwyn Fair, sydd i gyd yn derbyn parch arbennig yr adeg hon. Mae Gwasanaethau Carolau’r Adfent, sy’n amlygu themâu’r Adfent, yn atgof cymwys o’r tymor hwn. Y tu allan i’r Eglwys, mae’n ymddangos fel pe bai’r Adfent wedi mynd ar goll. Gall traddodiad Coeden Jesse, sy’n olrhain llinach Iesu a’i wreiddiau Iddewig, fod yn fodd gweledol i’n hatgoffa mai tymor o baratoi yw’r Adfent. Mae dathliadau Sant Nicolas a Santes Lleucu hefyd yn pwysleisio’r angen i baratoi’r galon a’r meddwl wrth i ni edrych ymlaen at y Nadolig. Yn yr wythnos cyn y Nadolig, o 17 Rhagfyr, caiff yr ymdeimlad o ddisgwyl ei ddwysáu trwy’r defnydd o Antiffonau’r Adfent (y saith ‘O’ mawr). Ffurf hynafol o weddi ddyddiol yw’r rhain sy’n myfyrio ar natur Crist gan blethu’r Ymgnawdoliad a stori’r Iachawdwriaeth.

Mae toreth o draddodiadau sy’n ymwneud â’r Nadolig ac mae’n bosib mai dyma’r adeg o’r flwyddyn pan fo’r ffurf litwrgaidd yn cwrdd â’r angen bugeiliol yn ei ystyr ehangaf. Gan fod ysgolion a sefydliadau cymunedol yn cael eu croesawu i Wasanaethau Carolau a dathliadau Cristingl, mae’r Eglwys yn cyfarfod â llawer sy’n ceisio Duw, ond sy’n llai cyfarwydd â gweddi gyffredin. Drwy ddramâu’r Geni, gwasanaethau bendithio’r Preseb, yn ogystal â chanu carolau, daw’r ymdeimlad o’r Ymgnawdoliad yn agos a gosodir y llwyfan, nid yn unig ar gyfer y stori, ond ar gyfer cyfarfyddiad â Christ. Mae naws Cymun Bendigaid cyntaf y Nadolig, ar Noswyl Nadolig, yn aml yn wahanol i Gymun Bendigaid y bore; ond mae myfyrio ar ddirgelwch a rhyfeddod yr Ymgnawdoliad yn gyfle i bawb adnabod Iesu Grist yn ein plith. Mae gwasanaethau Plygain yn draddodiad Cymreig sy’n hynod gyffredin mewn ardaloedd Cymraeg eu hiaith. Er mai ychydig bellach a gynhelir am 3 o’r gloch y bore, sef amser traddodiadol Offeren y Bugeiliaid, mae traddodiad llafar y garol blygain yn parhau ac yn darparu dolen bwysig rhwng litwrgi a diwylliant. Gan fod troad y flwyddyn yn digwydd yng nghanol tymor y Nadolig mae’n gyfle da i fyfyrio ar ystyr yr Ymgnawdoliad yn ein bywydau, ac felly darperir gweddïau ac adnoddau ar gyfer y Flwyddyn Newydd.

I’r Cymundeb Anglicanaidd, yr Ystwyll yw’r tymor estynedig sy’n dechrau ag ymweliad y sêr-ddewiniaid ac yn mynd rhagddo i ystyried ‘amlygiad Crist i’r Cenhedloedd’. Mae’n cynnwys Bedydd Crist, y gwyrthiau iacháu a’r wyrth yng Nghana Galilea, lle y trowyd dŵr yn win, ac mae’n pwysleisio’r cariad trawsnewidiol a ddaw ym mhresenoldeb Iesu. Mae’r traddodiad o fendithio sialc, ar gyfer ysgrifennu bendith ar dŷ, ger drws y cartref, a bendithio calendrau, yn enghreifftiau o’r modd y mae litwrgi yn cyffwrdd â bywyd beunyddiol trwy ein hatgoffa o bresenoldeb Duw yn y pethau cyffredin.

Mae Gŵyl Fair y Canhwyllau, neu Gyflwyniad Crist, yn nodi diwedd tymor y Nadolig ac yn darparu cyswllt rhwng tymor yr Ymgnawdoliad a thymor yr Atgyfodiad: ‘un tremiad olaf yn ôl at y Nadolig, ac yn awr trowch i gyfeiriad y groes!’. Amlygir y cyswllt hwn yn y croeso a roddir gan Simeon i’r baban Iesu a’r rhybudd a roddir ganddo i’w fam (‘a thithau, trywenir dy enaid di gan gleddyf.’). Caiff y canhwyllau a’r goleuadau a ddefnyddir ar gyfer Gŵyl Fair y Canhwyllau eu cymryd i’r fedyddfan. Yno dathlwn Grist fel Goleuni’r byd, gan addo aros yn ffyddlon i’r goleuni hwnnw, a dechrau paratoi ar gyfer y Garawys a’n mynediad i ddyfnder dirgelwch y Pasg. Mae’r fedyddfaen yn ein hatgoffa ein bod wedi marw ac atgyfodi gyda Christ yn y bedydd, ond mae’r goleuni yn ein sicrhau o’i bresenoldeb parhaus gyda ni.